Document ID: 32010R0246

KOMISIJAS REGULA (ES) Nr. 246/2010
(2010. gada 23. marts),
ar ko groza Regulu (EEK) Nr. 989/89 attiecībā uz polsterētu vestu klasifikāciju kombinētajā nomenklatūrā
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
tā kā:
(1)
Komisijas Regulā (EEK) Nr. 989/89 (2) noteikti klasifikācijas kritēriji, kas piemērojami siltajām vējjakām (anorakiem) (iekaitot slēpošanas jakas), vējjakām un tamlīdzīgiem KN kodu 6101, 6102, 6201 un 6202 apģērba gabaliem.
(2)
Iepriekš minēto kodu apģērba gabalus parasti valkā virs citām drēbēm un tie nodrošina aizsardzību pret laika apstākļiem (Harmonizētās sistēmas skaidrojumi pozīcijām 6101, 6102, 6201 un 6202, pirmā daļa) un tāpēc siltajām vējjakām (anorakiem) (ieskaitot slēpošanas jakas), vējjakām un tamlīdzīgiem minēto kodu apģērba gabaliem ir jābūt ar garajām piedurknēm. Tomēr, lai gan polsterētajām vestēm vispār nav piedurkņu, uz tām jāattiecina minētie kodi, jo tās valkā virs citām drēbēm, lai nodrošinātu aizsardzību pret laika apstākļiem, un tās ir polsterētas (skatīt arī Harmonizētās sistēmas skaidrojumus par pozīcijām 6101, 6102, 6201 un 6202, otrā daļa).
(3)
Lai nodrošinātu Regulai (EEK) Nr. 2658/87 pievienotās kombinētās nomenklatūras vienādu piemērošanu attiecībā uz polsterētu vestu tarifa klasifikāciju, jāprecizē, ka polsterētas vestes jāklasificē pozīcijās 6101, 6102, 6201 vai 6202, lai gan tām nav piedurkņu.
(4)
Tādēļ attiecīgi jāgroza Regula (EEK) Nr. 989/89.
(5)
Šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 989/89 1. pantam pievieno šādu daļu:
“Atkāpjoties no pirmās daļas, minētajās pozīcijās iekļauj polsterētas vestes, lai gan tām nav piedurkņu.”
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 23. martā

Labels: 3
1